Għal min kellu xi dubju, l-każ taż-Żonqor juri ċar kemm il-Gvern immexxi minn Joseph Muscat hu Gvern li jiġi jaqa' u jqum mill-ambjent. Il-proposta ta'żvilupp għaż-Żonqor Joseph Muscat għamilha bil-parir stupidu tal-MEPA li insiet li qegħda hemm biex isservi lill-pajjiż u mhux lill-Gvern. L-aħħar proposta tal-Gvern tagħmel inqas ħsara. Imma xorta tagħmel il-ħsara. Filwaqt li għandna nieħdu in-nifs li ġew salvati 72,000 metru kwadru xorta irridu niftakru li ser ikunu żviluppati 18,000 metru kwadru barra miż-żona tal-iżvilupp. L-eżerċizzju ta' konsultazzjoni li għamel il-Gvern għamlu bil-fors u kontra qalbu. Għamlu għax ġie imġiegħel mill-opinjoni pubblika. Konsultazzjoni li saret wara li d-deċiżjoni kienet diġa lesta. Dan hu l-metodu ta' Joseph Muscat. Jgħaffeġ. U jekk ikun hemm min jiftaħ ħalqu jara x'jagħmel, skond kemm tkun kbira l-opposizzjoni għall-ħmerijiet u l-ħsara li jkun qiegħed ifassal. Għax Joseph Muscat (u l-Gvern tiegħu) jiġi jaqa' u jqum mill-ambjent. Dik hi l-aġenda tiegħu.
L-aġenda ta' Muscat hi kontra l-ambjent